
Името на Исус и завета
 
 
Деяния 4:12 И чрез никой друг, освен Исус няма спасение, изцеление, освобождение, просперитет, протекция, цялост и пълна победа; защото няма друго име, освен името Исус Христос, под небето, дадено на хората, чрез което трябва да се спасим, изцелим, освободим, опазим, просперираме, да бъдем цели и да имаме пълна победа във всяка сфера на живота си.
 
1). Името на Исус не е за да го използваме когато отидем на небето, а е да го използваме докато сме на земята („няма друго име, освен името Исус Христос, под небето, тоест, на земята“).
 
2). Когато имаме нужда от спасение, изцеление, освобождение, просперитет, протекция, цялост и пълна победа, името на Исус е единственото, което може да ни помогне да придобием тези неща. 
 
3). Името на Исус е дадено на хората – „И чрез никой друг няма спасение, изцеление и освобождение; защото няма друго име, освен името Исус Христос, под небето, дадено на хората, чрез което трябва да се спасим, изцелим, освободим и т.н.“.
 
4). Дадено означава притежание. То ми беше дадено, значи е вече мое. Никой не може да ми го вземе. Аз го притежавам. Името на Исус ми принадлежи. Дадено ми е. То е моето оръжие, което е постоянно с мен. Стане ли нещо - вадя оръжието.
 
Защо ни е дадено името на Исус? Поради завета ни с Бога. 
 
Когато мъжът и жената влязат в брачен завет, жената сменя фамилията си. Вече тя може да използва фамилията на мъжа си навсякъде. По закон, всичко, което мъжът й притежава, вече и тя го притежава.
 
Когато повярвахме в Бога и Го изповядахме за Господ, ние влязохме в завет с Него. Ние сме Божията невяста. Какво означава това? Означава, че добавихме нова фамилия към името си. Ние не просто можем да използваме името понеже ни е дадено назаем. Не! То е нашето ново име. 
 
Аз вече се казвам Никола Дончев Димитров Исус Христов! Това последното мога да го ползвам навсякъде. Всичко Божие е и мое. Не вярвате ли? Римляни 8:32 казва: 
 
Онзи, Който не пощади дори Своя Собствен Син, но Го изпрати да умре за всички ни, как няма да ни подари заедно с Него и всичко останало?
 
Заедно с Исус е целият пакет на спасението и всичко това може да бъде освободено в живота ни, ако решим да използваме името Му. 
 
Умът ни трябва наистина да се промени в тази насока. 
 
Ако преди да повярвате сте ходили в „духовната болница“ да търсите изцеление и са ви казвали: „Подпишете се тук“ и вие се подписвате като: Никола Димитров, „духовният лекар“ казва: „Хм, с това име можете да получите само мъничко облекчение на болките си. Това е всичко, което можем да направим за вас. След като повярвате, обаче, отивате в „духовната болница“ да търсите изцеление и ви казват: „Подпишете се тук“ и вие се подписвате като: Никола Димитров Исус Христов, тогава и „духовният лекар“ и санитарите и чистачите и враговете на болницата казват: „Уау, можете да имате пълно, съвършено, тотално изцеление, цялост и пълна победа.“ 
 
Ако преди да повярвате сте ходили в „духовната банка“ да търсите благословение и са ви казвали: „Подпишете се тук“ и вие се подписвате като: Никола Димитров, „духовният банкер“ казва: „Хм, с това име можете да получите само мъничко благословение, колкото да оцелеете. Все пак, погледнете икономиката. Бъдете реалисти. Това е всичко, което можем да направим за вас.“ След като повярвате, обаче, отивате в „духовната банка“ да търсите благословение и ви казват: „Подпишете се тук“ и вие се подписвате като: Никола Димитров Исус Христов, тогава и „духовният банкер“ и чиновници и чистачи и враговете на банката казват: „Уау, можете да имате пълно, съвършено, тотално благословение, цялост и пълна победа.“
 
Разбирате ли? Исус каза: 
 
„Няма нужда вече да искате от Мен, а Аз да моля Отец за вас. Директно можете да отидете при Отец и да искате в Мое име, което вече е и ваше име. В Мое име демони ще гоните. В Мое име нови езици ще говорите. В Мое име змии ще хващате. В Мое име на болни ще полагате ръце и те ще оздравяват. В Мое име ще проповядвате Моето Слово и ще правите ученици по целия свят.“ 
 
Заветът ни с Бога, или брачното ни взаимоотношение с Него, ни дава също така право на близост с Него. 
 
Понякога се борим за нещо в продължително време и не става. Защо? 
 
- Единият вариант е да продължаваме да използваме името на Исус - накрая със сигурност ще стане. Божието Слово работи с натрупване.
 
- Другият вариант е да питаме Бога защо не се случва даденото нещо. Важно е като Го питаме, да имаме правилното отношение. Вината 99% е в нас, 1% е в някой друг, 0% е в Бога. Питаме и замълчаваме, за да чуем какво Бог ще ни каже, но, отново, само с правилното отношение на смирение - вината със сигурност не е в Него, а и вината да е в някого другиго освен нас също е много малко вероятно. Така че, отивайки пред Бога, ако смирим себе си и признаем, че 99% ние сме объркали всичко и помолим Бога за изходен път, Той ще ни го разкрие. 
 
Ако отидем с отношението: „Господи, говорих името Ти, ама нищо не става“, като е ясно, че обвиняваме Бога - забравете да чуете от Него. Ако отидем при Него и кажем: „Молих се, ама другият човек не се променя“, като е ясно, че обвиняваме другия - пак забравете да чуете от Бога. 
 
Но, ако отидем при Бога и кажем: „Господи, толкова време се моля за това нещо / този човек, но още не съм получил отговор. Знам, че вината със сигурност не е в Теб и почти със сигурност не е в някого другиго, освен мен, затова Те моля, разкрий ми къде бъркам и какво трябва да направя, за да получа отговорът“ - тогава бъдете сигурни, че Бог ще ви отговори!!! Амин!
 
 
Бог да ви благослови!

